tartuNLP/wikipedia-smugri-20251201 huggingface dataset:
Harri Sinijärvi

Harri Anttonius Sinijärvi (31. heinäkuuta 1905 Joensuu – 3. toukokuuta 1984) oli suomalainen näyttelijä. Esittävää laulutaidetta harrastanut taiteilija tunnettiin muun muassa operettirooleistaan. Valkokankailla hän näytteli kymmeniä sivurooleja.
Elämä ja ura.
Harri Sinijärven vanhemmat olivat leipuri Antti Sinijärvi ja Anni Nylund. Hän kävi keskikoulun ja kauppakoulun sekä opiskeli puhe- ja laulutekniikkaa. 1930-luvulla hän teki opintomatkoja eri puolille Eurooppaa. Sinijärvi näytteli Kotkan Näyttämöllä 1924–1945 ja Suomen Työväen Teatterissa vuodesta 1945. Hänen näyttämötaiteellisia tehtäviään olivat eritoten operettien buffot. Yksittäisistä rooleista merkittäviä olivat muun muassa Hlestakov (kappaleessa "Reviisori") Aleksis Kivi ("Kivi, jonka rakentajat hylkäsivät"), Sikalan isäntä ("Pitkäjärveläiset"), Hilmar Tönnesen ("Yhteiskunnan pylväät") ja idealistinen Peter Shirley George Bernard Shaw’n näytelmässä "Majuri Barbara".
Sinijärvi näytteli sivuosia 30 suomalaisessa elokuvassa vuosina 1938–1957. Useat hänen rooleistaan olivat tarkemmin nimeämättömiä. Roland af Hällströmin ohjaaman "Ylijäämänaisen" (1951) Harri Suvanteen rooli kirjoitettiin nimenomaisesti Sinijärveä varten. Aleksis Kivestä kertovassa filmatisoinnissa "Minä elän" (1946) Sinijärvi sai tulkittavakseen Emanuel Stenvallin osan. 1960-luvulla Sinijärvi näytteli kolmessa televisiotuotannossa: "Taide pitkä, elämä lyhyt" (1967), "Kuka teki turhan murhan" (1967) ja "Kiurunkulma" (1969).
Shōkaku

Shōkaku () oli keisarillisen Japanin laivaston vuonna 1941 palvelukseenotettu Shōkaku-luokan lentotukialus toisessa maailmansodassa.
Palvelus.
Alus osallistui sisaraluksensa "Zuikakun" kanssa hyökkäykseen Pearl Harboriin ja Rabaulin pommitukseen tammikuussa 1942.
Maalis–huhtikuussa 1942 "Shōkaku" osallistui hyökkäykseen Ceylonille, jossa sen lentokoneet upottivat kaksi laivaa Colombon satamaan ja vaurioittivat tuotantolaitoksia, sekä myöhemmin upottivat "HMS Cornwallin" ja "HMS Dorsetshiren" sekä lentotukialus "HMS Hermesin" Batticaloan rannikolla 9. huhtikuuta 1942.
Alus osallistui myöhemmin "Zuikakun" kanssa Korallimeren taisteluun, jossa sen pommikoneet upottivat "USS Lexingtonin" ja vaurioittivat vakavasti "USS Yorktownia". Taistelussa "Shōkakuun" osui kolme pommia, jotka vaurioittivat alusta vakavasti. Alus oli lähellä upota paluumatkalla Japaniin kovien aallokoiden takia, mutta alus saapui Kureen 17. toukokuuta 1942. Aluksen vauriot korjattiin 10 päivässä, mutta alus ei korjaustöiden takia päässyt osallistumaan Midwayn taisteluun.
Myöhemmin alus osallistui Itäisten Salomonsaarten taisteluun ja Santa Cruzin saarten taisteluun, jossa sen lentokoneet vaurioittivat "USS Enterprisea" ja upottivat "USS Hornetin". Taisteluissa "Shōkaku" vaurioitui pahasti ja vietti kuukausia korjattavana.
Filippiinienmeren taistelussa 19. kesäkuuta 1944 Yhdysvaltain laivaston sukellusvene "USS Cavalla" (SS-244, kapteeniluutnantti Kossler) upotti "Shōkakun" 19. kesäkuuta 1944. Alukseen osui kolme torpedoa ja se olisi ehkä päässyt satamaan, mutta räjähdys vaurioitti useita lentobensiinisäiliöitä, joiden sisältö vuoti ympäri alusta. Korjaaminen oli mahdotonta ja noin tunti osumien jälkeen bensiini syttyi ja aiheutti nopeasti räjähdyksen, joka upotti aluksen. Aluksen mukana hukkui 1 272 miestä. Hävittäjät "Urakaze", "Wakatsuki" ja "Hatsuzuki" pelastivat 570 miestä merestä.
Breithorn (Zermatt)

Breithorn on 4 164 metriä korkea vuori Sveitsin ja Italian rajalla Valais’n Alpeilla. Se on osa Monte Rosan massiivia.
Henry Maynard ja hänen oppaansa valloittivat vuoren vuonna 1813.
Lyskamm

Lyskamm eli Liskamm on 4 527 metriä korkea vuori Sveitsin ja Italian rajalla Valais’n Alpeilla. Se on osa Monte Rosan massiivia. Vuorella on kaksi huippua, ja sen pisin harjanne on viisi kilometriä pitkä.
Pohjoispuolen seinämällä on selvästi havaittavia lumen muodostamia ylitsepursuavia kielekkeitä, jotka voivat esimerkiksi auringonpaisteen vuoksi tipahtaa seinämältä alas. Lyskammvuorta kutsutaan myös nimellä Menschenfresser eli ihmissyöjä, koska lumimassat saattavat lähteä helposti liikkeelle ja aiheuttaa kiipeilijöiden kuolemia. Lyskammvuoren on aikoinaan oletettu kuuluvaan kokonaan Monte Rosan massiiviin, mutta itse asiassa se muodostaa oman massiivin, johon kuuluvat Itä-Liskam ja alempi Länsi-Liskam. Ne ovat Valais’n kantonin ja Italialle kuuluvan Aostanlaakson rajalla. Vuoren pohjoispuolella kohoaa jyrkkä 1 100 metriä korkea jääpeitteinen seinämä. Alapuolella on Gornergletscherjäätikkö. Vuoren eteläpuoli ei kohoa jyrkästi ylöspäin. Vuoren pohjoispuolella sen välittömässä läheisyydessä oleva Dufourspitze on 107 metriä korkeampi.
Reitit.
Normal Route reitti alkaa Lysjochista, jonne pääsee Gnifetti-vuoristomajan (3 650 metrin korkeudessa) kautta. Toinen reitti alkaa Monte Rosan vuoristomajalta (2 795 m). Vuorelle matkustetaan yleensä Lysjochin kautta idästä tai Feliksjochin kautta lännestä. Kiivettäessä liikutaan kapealla lumisella harjanteella ja jonkin verran lohkareikoissa. Hyvissä olosuhteissa reitti on helppo. Huonot olosuhteet, esimerkiksi runsaslumisuus, voivat hidastaa kiipeämistä.
Pollux (vuori)

Pollux on 4 092 metriä korkea vuori Sveitsin ja Italian rajalla Valais’n Alpeilla. Se on osa Monte Rosan massiivia.
Castor (vuori)

Castor () on 4 228 metriä korkea vuori Sveitsin ja Italian rajalla Valais’n Alpeilla. Se on osa Monte Rosan massiivia.
Dom (vuori)

Dom on 4 545 metriä korkea vuori Sveitsissä, Valais'n Alpeilla. Se on osa Mischabelhörnerin massiivia. Se on Alppien kolmanneksi korkein vuori. Vuoren entinen nimi Mischabel tulee saksankielisestä sanasta heinähanko, koska massiivin korkeimmat huiput ovat lähellä toisiaan ja antavat näin kuvan ylöspäin suuntautuvasta heinähangosta. Vuoren nykyistä nimeä Dom on verrattu katedraalin ja kupoliin. Vuoren länsipuolella on Randan kaupunki ja sen itäpuolella Saas-Feen kylä ja laskettelukeskus.
Maantieteellinen sijainti.
Domvuori on Mattertalin ja Saastalin laaksojen välissä. Useat sen sivujoista laskevat Rhônejokeen. Aivan sen läheisyydessä on useita 4 000 metriä korkeita vuorenhuippuja. Pohjoispuolella ovat Lenzspitze, Nadelhorn ja Stecknadelhorn ja lounaispuolella Täschhorn. Vuorelta voi nähdä myös muita tunnettuja vuoria muutaman kilometrin päässä, kuten Weisshornin, Matterhornin ja Dufourspitzen. Lähin tunnettu kaupunki on Zermatt, joka sijaitsee Mattertalin yläosassa.
Täschhorn

Täschhorn on 4 491 metriä korkea vuori Sveitsissä Valais'n Alpeilla. Se on osa Mischabelhörnerin massiivia.
V. J. E. Ryan, F. Lochmatter, G. W. Young ja J. Knubel kiipesivät vuoren eteläseinämän vuonna 1906. Reitin vaikeusasteeksi arvioitiin IV.
Dürrenhorn

Dürrenhorn on 4 035 metriä korkea vuori Sveitsissä, Valais'n Alpeilla. Tunnetaan myös nimellä Dirruhorn.
Dürrenhornille noustiin ensimmäisen kerran 7. syyskuuta 1879 kun Albert-Frederick Mummery, William Penhall, Alexander Burgener, Ferdinand Imseng kiipesivät sen huipulle. Nykyisin sille on kiivetty enää harvemmin koska suurin osa sillä olevasta lumesta on sulanut mikä on lisänyt putoavien kivien vaaraa.
Charlotte Munck

Charlotte Munck (s. 2. joulukuuta 1969, Aarhus) on tanskalainen näyttelijä, joka tunnetaan televisiosarjan "Anna Pihl" päähenkilönä. Hän on esiintynyt myös sarjassa "Kyllä nolottaa".
Munck valmistui näyttelijäksi Odensen teatterin näyttelijäkoulusta, jonka jälkeen hän on esiintynyt useissa rooleissa näyttämöllä, elokuvissa ja televisiosarjoissa.
Hän on myös laulaja ja mukana yhtyeessä "MunckBjørnKodal". Myös Munckin kolme sisarusta ovat menestyneet musiikkialalla.
Olga Hämäläinen

Olga Hämäläinen (o.s. Zolotarjova, 1. marraskuuta 1961 – 18. huhtikuuta 2023) oli Neuvostoliittoa edustanut pikajuoksija. Hän muutti 1990-luvulla Suomeen silloisen miehensä suomalaistaustaisen kymmenottelija Eduard Hämäläisen kanssa.
Hämäläinen sijoittui Bukarestin universiadeissa 1981 toiseksi 100 metrin juoksussa. Stuttgartin EM-kilpailuissa 1986 hän oli 100 metrillä kuudes ajalla 11,23 ja juoksi ankkuriosuuden Neuvostoliiton pronssijoukkueessa 4 × 100 metrin viestissä. Hänen ennätyksensä 100 metrillä oli 11,20 ja 200 metrillä 22,80.
Hämäläinen toimi pikajuoksuvalmentajana Kuortaneella. Hänen valmennettaviinsa kuului tyttärensä Anna Hämäläinen.
Molėtain kunnallispiiri

Molėtain kunnallispiiri () on yksi Liettuan kuudestakymmenestä kunnallispiiristä, joka sijaitsee Utenan läänissä. Vuonna 2008 kunnallispiirin väkiluku oli 23 187 asukasta (13,4 % läänin väkiluvusta).
Kunnallispiirin hallinnollisena keskuksena toimii Molėtain kaupunki.
Uimahypyt kesäolympialaisissa 1984

Vuoden 1984 kesäolympialaisten uimahypyt järjestettiin 5.–12. elokuuta 1984 McDonald’s Olympic Swim Stadiumilla Etelä-Kalifornian yliopistolla Los Angelesissa. Tämä oli 18. kerta, kun laji oli mukana olympialaisten ohjelmassa. Mukana oli 80 osanottajaa 29 eri maasta.
Valentin Amrhein

Valentin Amrhein on biologi, joka johtaa Petite Camargue Alsaciennen tutkimuslaitosta.
Amrhein opiskeli biologiaa Baselin yliopistossa Sveitsissä ja valmistui vuonna 1999. Hän väitteli filosofian tohtoriksi Baselissa helmikuussa 2004. Vuoden 2005 hän vietti post doc -stipendiaattina Oslon yliopistossa.
Amrhein kuuluu Baselin yliopiston Evoluutiobiologian instituutin opettajakuntaan tutkimusryhmän johtajana. Hän luennoi lintutieteestä, käyttäytymisekologiasta ja tilastotieteestä, ja toimittaa "Animal Behaviour" -julkaisua. Amrhein on toiminut Petite Camargue Alsaciennen tutkimuslaitoksen johtajana Ranskan Haut-Rhinin departementissa vuodesta 1999 lähtien.
Amrhein tutkii etelänsatakielen biologiaa, ja hänen väitöskirjansa käsitteli lajin laulua ("Singing activity and spatial behaviour as sexually selected traits in the Nightingale Luscinia megarhynchos").
The Reason (kappale)

"The Reason" on kappale yhdysvaltalaiselta rock-yhtye Hoobastankilta. Se julkaistiin yhtyeen ensimmäiseltä albumilta "The Reason". Kappale on Hoobastankin menestynein single, saavutettuaan toisen sijan Billboard Hot 100 -listalla ja ykkössijan Modern Rock Tracks -listalla. Singlelistojen kärkeen kappale meni Meksikossa ja Italiassa. Se oli ehdolla Vuoden kappaleeksi Grammy Awardseissa. "The Reason" voitti MTV Asia Awardseissa palkinnon parhaasta rock-videosta.
Kappale löytyy "SingStar Pop" ja "Karaoke Revolution Volume 3" -videopeleistä.
DFL-Supercup

DFL-Supercup on jalkapallo-ottelu, jossa kohtaavat edellisen kauden Saksan Bundesliigan ja Saksan cupin mestarit. Jos sama joukkue on voittanut sekä liigan että cupin, ottelussa pelaa liigassa toiseksi sijoittunut joukkue. DFL-Supercupia on pelattu vuosina 1987–1996 ja vuodesta 2010 alkaen.
Eniten DFL-Supercupin mestaruuksia on Bayern Münchenillä (11).
FIFA Football 2005

FIFA Football 2005 on EA Canadan kehittämä ja EA Sportsin julkaisema jalkapalloaihenen videopeli. Kyseessä on FIFA pelisarjan kahdestoista peli. Pelissä on 25 eri liigaa 18 eri maasta ja peli sisältää myös useita maajoukkueita. 
Pelin kansikuvassa esiintyvät Patrick Vieira, Fernando Morientes sekä Andri Ševtšenko. Pohjois-Amerikan version kannessa Oswaldo Sánchez korvasi Vieiran. Englantilainen DJ Paul Oakenfold sävelsi pelin tunnusmusiikin.
FIFA 2005:n englanninkielisestä selostuksesta vastasi John Motson, kommentaattorina toimi Ally McCoist.
Peli oli myös viimeinen PlayStation konsolille julkaistu peli.
Molėtai

Molėtai () on kaupunki Liettuassa, Utenan läänissä. Kaupunki toimii Molėtain kunnallispiirin hallinnollisena keskuksena. Molėtai on yksi Liettuan vanhimmista asutusutuskeskuksista ja suosittu lomakohde erityisesti Vilnan asukkaiden keskuudessa. Vuonna 2010 kaupungin väkiluku oli 6 851 asukasta. 
Kaupunki sijaitsee 60 kilometriä Vilnasta pohjoiseen ja 30 kilometriä Utenasta etelään. Ensimmäinen maininta kaupungista on Vilnan piispaan liittyvissä teksteissä, joissa sen mainittiin olevan piispan omaisuutta. Molėtaissa toimii Liettuan ainoa observatorio, Molėtain tähtitieteellinen observatorio.
EMI Films

Canal+ Image International (tunnettiin aiemmin nimellä EMI Films, Thorn EMI Screen Entertainment, Lumiere Pictures and Television ja UGC DA) oli brittiläis-ranskalainen elokuvayhtiö. Se aloitti toimintansa 1927, kun John Maxwell osti British National Studios -yhtiön ja muutti sen nimeksi "British International Pictures" (BIP). Sodan jälkeen Maxwell teki BIP-elokuvien levityssopimuksen Warner Bros. -studion kanssa. Samalla yhtiön nimeksi tuli "Associated British Picture Corporation" (ABPC). EMI osti ABPC:n 1969. Uuden yhtiön nimeksi tuli "EMI Films". 1979 EMI ja Thorn Electrical Industries fuusioituivat ja yhtiön nimeksi tuli ensin "Thorn EMI Screen Entertainement" ja vähän myöhemmin lyhyesti "Thorn EMI". Thorn EMI myi elokuvayksikön 1986 australialaiselle liikemiehelle Alan Bondille, joka puolestaan myi sen viikkoa myöhemmin Cannon Classicille. Kaksi vuotta myöhemmin rahapulassa ollut Cannon myi elokuvakirjaston Weintraub Entertainement Groupille. Nykyään elokuvakirjaston omistaa Canal+.
Saul Steinberg

Saul Steinberg (15. kesäkuuta 1914 – 12. toukokuuta 1999) oli yhdysvaltalainen romanialaissyntyinen pilapiirtäjä ja kuvittaja.
Steinberg syntyi Râmnicu Săratissa Romaniassa vuonna 1914. Hän opiskeli sosiologiaa ja psykologiaa Bukarestin yliopistossa, ja myöhemmin Milanossa arkkitehtuuria. Steinbergin piirroksia julkaistiin italialaisissa aikakausilehdissä vuosina 1936–1939. Muutettuaan New Yorkiin vuonna 1942, hän teki töitä freelancerina. Hänen töitään julkaistiin siellä pääasiassa The New Yorkerissa, mutta hän teki myös muuta taidetta kuten maalauksia, grafiikkaa, kollaaseja ja veistoksia.
Hän oli tyylillisesti hyvin hienostunut, ideoiltaan yllättävä piirtäjä ja kuvasi usein hullunkurisesti ihmisten tapoja.
Sara Botsford

Sara Botsford (s. 8. huhtikuuta 1951 Dobie, Ontario, Kanada) on Gemini-palkittu kanadalainen näyttelijä. Botsfordilla on rooli Ann Hildebrandina televisiosarjassa E.N.G..
Owen Roizman

Owen Roizman (22. syyskuuta 1936 Brooklyn, New York – 6. tammikuuta 2023 Encino, Los Angeles, Kalifornia) oli yhdysvaltalainen elokuvaaja. Hän voitti lukuisia Oscar-palkintoja töistään. Roizman kuului American Society of Cinematographers organisaatioon (A.S.C.) -organisaatioon.
Hayfield

Hayfield on noin asukkaan kylä ja kunta Derbyshiren kreivikuntaan kuuluvassa High Peakin hallintopiirissä Keski-Englannissa. Kylässä on ollut asutusta jo Rooman ajalla ja kenties aiemminkin.
Jan Steen

Jan Steen (noin 1625/1626 Leiden – 3. helmikuuta 1679 Leiden) oli Alankomaiden kultakauden aikana vaikuttanut taidemaalari. Hän oli 1600-luvun tärkeimpiä laatukuvamaalareita, jonka katsottiin saaneen vaikutteita muun muassa Frans Halsilta ja Adriaen van Ostadelta. Steen tunnetaan erityisesti humoristisista tilanne- ja tyyppikuvista.
Elämä ja ura.
Jan Havicksz Steen syntyi katoliseen ylemmän keskiluokan perheeseen. Hänen isänsä oli viljakauppias, joka omisti myös panimon. Steen opiskeli maalausta todennäköisesti Jan van Goyenin opastuksella Haagissa ja Adriaen van Ostaden ohjauksessa Haarlemissa. Vuonna 1648 Steen liittyi Pyhän Luukkaan taidemaalarien kiltaan.
Asuttuaan ja työskenneltyään Haagissa Steen muutti vaimonsa Margaretha van Goyenin kanssa Delftiin, jossa hän ryhtyi hoitamaan perheen panimoliiketoimintaa. Panimo kuitenkin tuhoutui Delftin sataman ruutivaraston räjähdyksessä, joka tuhosi suuren osan kaupungista. Steen muutti ensin Leideniin ja sitten Haarlemiin, jossa hän maalasi tunnetuimmat työnsä. Myöhemmin Steen palasi Leideniin ja avasi siellä tavernan. 
Tyyli.
Steen oli erittäin tuottelias ja maalasi läpi elämänsä. Häneltä on säilynyt noin 350 maalausta. Steen aloitti uransa kuvaamalla kadunmiesten ja -naisten elämää vaikutteinaan hollantilainen maalaiselämä, italialainen commedia dell’arte ja hollantilaiset kansannäytelmät. Steenin maalaukset olivat usein humoristisia ja moralistisia. Steen seurasi markkinoiden makua tarkasti ja hänen maalaustensa aiheet vaihtuivat myöhemmin kadunmiesten sijasta porvariston elämään. Tarkkanäköinen huumori säilyi silti osana töitä. Myöhemmin Steenin teoksiin tuli myös uskonnollista aiheistoa ja kuvastoa.
Tim Kitzrow

Tim Kitzrow on yhdysvaltalainen ääninäyttelijä, joka on työskennellyt enimmäkseen videopeleissä kuuluttajaäänenä, kommentaattorina ja selostajana. Hän tuli tunnetuksi NBA Jam peleistä ja niiden iskulauseista kuten Boomshakalaka.
Ura.
Kitzrow päätyi 1990-luvun alussa lainaamaan äänensä flipperipeleihin, kun hänen yhtyeensä jäsenet pyysivät Kitzrowia imitoimaan Mr. Howardia Gilligan's Island flipperiin, joka pohjautui samannimiseen televisiosarjaan. Sittemmin Kitzrow sai äänitettyä lisää flippereitä ja kuten Twilight Zone, Kippari Kalle, The Shadow, Road Show ja Judge Dredd. Vuonna 1993 Kitzrow äänitti ensimmäisen videopelinsä NBA Jamin, josta tuli menestyksekäs kolikkopelinä ja videopelinä. Sittemmin hänet palkattiin useisiin Acclaimin tekemiin peleihin kuuluttaja ääneksi samanlaiseen peliin College Slam, joka ei kuitenkaan menestynyt NBA Jamin tavoin. Sittemmin hän oli kuuluttajana muun muassa Big Hurt Baseballissa, All-Star Baseball, Wayne Gretzky and the NHLPA All-Stars.
Acclaim päätti kuitenkin palkata Kitzrowin sijasta oikeita selostajia ja hän menetti paikkansa Marv Albertille. Kitzrow oletti videopeleissä kuuluttamisen loppuneen hänen osaltaan, kunnes sai NBA Jamin luoneelta Mark Turmellilta kutsun äänittää NFL Blitziä (1997). Samalla Kitzrow toimi myös selostajana NBA Showtimessa. Sittemmin 2000-luvun aikana hän päätti etsiä itselleen agentin Chicagosta ja päätyi äänittämään videopelien ohella televisio- ja radiomainoksia. Kitzrow'ta kuultiin myös MLB Slugfest pelisarjassa vuosina 2002, 2003 ja 2006. Kitzrow palasi vuonna 2010 takaisin NBA Jamin pariin, kun EA Sports päätti tuottaa seitsemän vuoden jälkeen uuden NBA Jam -pelin.
Uimahypyt kesäolympialaisissa 1988

Vuoden 1988 kesäolympialaisten uimahypyt järjestettiin 17.–27. syyskuuta 1988 Jamsil Indoor Swimming Poolissa Soulissa. Tämä oli 19. kerta, kun laji oli mukana olympialaisten ohjelmassa. Mukana oli 89 osanottajaa 31 eri maasta.
Uimahypyt kesäolympialaisissa 1992

Vuoden 1992 kesäolympialaisten uimahypyt järjestettiin 26. heinäkuuta – 3. elokuuta 1992 Piscina Municipal de Montjuïc'ssa Barcelonassa. Tämä oli 20. kerta kun laji oli mukana olympialaisten ohjelmassa. Mukana oli 100 osanottajaa 31 eri maasta.
Anna Hämäläinen

Anna Hämäläinen (s. 24. maaliskuuta 1994 Moskova, Venäjä) on suomalainen uransa päättänyt pikajuoksija. Hän edusti aktiivivuosinaan Seinäjoen Seudun Urheilijoita ja häntä valmensi äitinsä Olga Hämäläinen. Vuoteen 2015 asti hän edusti Kuortaneen Kuntoa. Hänen isänsä on Eduard Hämäläinen.
Ura.
Hämäläinen voitti 200 metrin Suomen-mestaruuden Kajaanissa 2010 ajalla 24,34, Turussa 2011 silloisella ennätyksellään 23,76 ja Oulussa 2016 niin ikään ennätysajallaan 23,70 sekä sai pronssia Porissa 2015 ajalla 24,40. Hän voitti 100 metrin Suomen-mestaruuden Oulussa 2016 ennätyksellään 11,69. Sisäratojen SM-kilpailuissa hän on saanut 200 metrillä kultaa Helsingissä 2018, hopeaa Tampereella 2016 ja pronssia Tampereella 2012. Hän kilpaili aikuisten maaottelussa ensimmäisen kerran Helsingissä 2010. Parhaimmillaan hän on sijoittunut toiseksi Tampereen hallimaaottelun 200 metrin juoksussa 2011.
Lillen alle 18-vuotiaiden MM-kilpailuissa 2011 Hämäläinen karsiutui 200 metrin juoksun välierissä. Samana vuonna hän sai pronssia Euroopan nuorten olympiafestivaalien 200 metrillä Trabzonissa ajalla 24,14. Helsingin EM-kilpailuissa 2012 Hämäläinen karsiutui 200 metrin juoksun alkuerissä ajalla 24,14 s. Saman vuoden Barcelonan alle 20-vuotiaiden MM-kisojen 200 metrin juoksussa hän sijoittui alkuerässään kolmanneksi ajalla 24,04 ja eteni välieriin. Välierässä hän jäi seitsemänneksi ajalla 24,50 eikä selvinnyt loppukilpailuun.
Rietin alle 20-vuotiaiden EM-kilpailuissa 2013 Hämäläinen hylättiin 200 metrin alkuerässä vilppilähdön vuoksi. 4 × 100 metrin viestissä hän juoksi ankkuriosuuden seitsemänneksi sijoittuneessa Suomen joukkueessa.
Zarasain kunnallispiiri

Zarasain kunnallispiiri () on yksi Liettuan kuudestakymmenestä kunnallispiiristä. Se sijaitsee Utenan läänissä, maan koillisosassa rajoittuen Latviaan ja Valko-Venäjään. Vuonna 2008 väkiluku oli 20 593 asukasta (11,9 % läänin väkiluvusta). 
Maastoltaan Zarasain kunnallispiiri on kukkuloista ja metsäistä. Alueella on noin 300 järveä, joista suurin on Drūkšiai. Matkailu on kasvava tulonlähde.
Liikenneyhteyksistä merkittävimpiin kuuluu valtatie A6 (Kaunas-Zarasai), joka saapuu lounaasta Kaunas–Ukmerge–Utenan kautta Zarasaihin. Tämä valtaväylä on osa eurooppatie :tä, joka jatkaa Latvian puolella Daugavpilsin ohi Rezekneen ja Venäjän Ostroviin. Liettuan rautateiden Turmantasin asema tuo rautatieyhteyden; asema sijaitsee tärkeän Pietari–Varsova-rautatien varrella.
Uimahypyt kesäolympialaisissa 2000

Vuoden 2000 kesäolympialaisten uimahypyt järjestettiin 22. – 30. syyskuuta 2000 Sydney International Aquatic Centre'ssä. Tämä oli 22. kerta, kun laji oli mukana olympialaisten ohjelmassa. Mukana oli 157 osanottajaa 42 eri maasta. Sydneyn kesäolympialaisissa kilpailtiin ensimmäistä kertaa parikilpailuissa.
Hasbro Studios

Allspark on yhdysvaltalainen animaatioita tuottava Hasbron tytäryhtiö. Yhtiö perustettiin vuonna 2009 ja se tuottaa animaatioita yksinomaan The Hub -televisiokanavalle, jonka lähetykset alkoivat lokakuussa 2010.
Luettelo Kalifornian varakuvernööreistä

Tämä on luettelo Kalifornian varakuvernööreistä.
Kalifornian varakuvernööri () valitaan neljän vuoden välein erillisellä äänestyksellä. Varakuvernöörien kausien määrä on kuvernöörin tapaan rajoitettu neljään vuoteen. Kuvernöörin ollessa kyvytön hoitamaan virkaansa, esimerkiksi terveydentilansa takia, varakuvernööri on kuvernöörin virassa tämän ajan.
Luettelo.
Kalifornian varakuvernööreistä 21 on ollut demokraatteja, 25 republikaaneja sekä yksi sitoutumaton-demokraatti, lecompton-demokraatti, unionisti-republikaani ja progressiivinen.
Jason Scott Lee

Jason Scott Lee (, pinyin: Lǐ Jie, s. 19. marraskuuta 1966 Los Angeles, Kalifornia) on yhdysvaltalainen näyttelijä ja taistelulajien taitaja. Lee tunnetaan kenties parhaiten roolistaan kamppailulajielokuvassa Dragon – Bruce Leen tarina.
Lee näyttelee elokuvassa "Mulan" (2020).
Yksityiselämä.
Lee syntyi Los Angelesissa, Kaliforniassa. Lee on kiinalaista ja havajilaista syntyperää. Hän opiskeli Pearl City High Schoolissa.
Per Hållberg

Per Hållberg (s. 24. maaliskuuta 1978 Örnsköldsvik, Ruotsi) on ruotsalainen jääkiekkopuolustaja ja maailmanmestari. Hän pelaa Elitserien-joukkue Växjö Lakersissa. Kahden suunnan puolustajalla on hyvä pelikäsitys ja syöttötaito.
Ura.
Seuraura.
Hållberg on MODO Hockeyn kasvatti. Hän debytoi Elitserienissä kaudella 1994–1995, jolloin Hållberg keräsi kahdessa ottelussa yhden syöttöpisteen. Varsinaisella tulokaskaudellaan 1996–1997 hän teki 37 ottelussa tehot 2+4=6. Hållberg pelasi MODOssa kevääseen 2002 asti, ja tämän jälkeen hän siirtyi kaudeksi 2002–2003 Färjestads BK:n riveihin. 
Hållberg voitti MODOssa ja Färjestadissa kuusi Elitserienin hopeaa vuosina 1999–2005. Tuolla välillä se jäi saavuttamatta ainoastaan keväällä 2001. Kaudella 2002–2003 Hållberg voitti Elitserienin tehotilaston lukemalla +29 ja kaudella 2003–2004 hän teki yhden kauden maali- ja piste-ennätyksensä tehoilla 8+9=17. Hållberg valittiin kauden päätteeksi Ruotsin tähdistökentälliseen.
Kaudella 2005–2006 Hållberg voitti Ruotsin mestaruuden Färjestadissa neljän peräkkäisen hopeaan päättyneen kauden jälkeen. Hän pelasi kauden 2006–2007 Sveitsin Nationalliga A:n EV Zugissa, mutta palasi taas kaudeksi 2007–2008 kasvattajaseuransa MODO Hockeyn riveihin. Hållberg teki kauden aikana yhden kauden piste-ennätyksensä (17 pistettä) uudelleen. Toukokuussa 2010 hän teki vuoden mittaisen jatkosopimuksen MODOn kanssa. 
Hållberg teki sopimuksen sarjanousija Växjö Lakersin kanssa. Växjö etsi joukkueeseensa kokemusta, ja Hållbergilla on takanaan yli 600 ottelua Elitserienin runkosarjassa.
Maajoukkueura.
Hållberg on pelannut Ruotsin A-maajoukkueessa yhteensä 110 ottelua tehoin 5+18=23. Hän pelasi MM-kilpailuissa vuosina 2004, 2006 ja 2007, joista vuoden 2006 turnaus päättyi maailmanmestaruuteen ja vuoden 2004 turnaus MM-hopeaan.
Vuosina 1997 ja 1998 Hållberg pelasi alle 20-vuotiaiden MM-kilpailuissa sekä vuonna 1996 hän pelasi alle 18-vuotiaiden EM-kilpailuissa voittaen pronssia.
Muuta.
Hållbergilla on kaksoisveli Daniel, joka on pelannut hyökkääjänä Ruotsin alemmissa sarjoissa.
Johan Gabriel Oxenstierna (urheilija)

Johan Gabriel Oxenstierna af Korsholm och Wasa (28. elokuuta 1899 Sirishov – 18. heinäkuuta 1995 Täby) oli ruotsalainen nykyaikainen viisiottelija ja olympiavoittaja. Hän edusti seuratasolla Flottans IF:ää. Oxenstierna voitti lajissaan kultaa Los Angelesin olympialaisissa 1932.
Jonavan kunnallispiiri

Jonavan kunnallispiiri () on yksi Liettuan kuudestakymmenestä kunnallispiiristä, joka on osa Kaunasin lääniä. Se sijaitsee maan koillisosassa lähellä Kaunasin kaupunkia. Kunnallispiirin hallinnollisena keskuksena toimii Jonavan kaupunki. Vuonna 2008 kunnallispiirin väkiluku oli 51 745 asukasta (7,7 % läänin väkiluvusta).
Kunnallispiirin maa-alasta maatalousmaata on 46,3 %, metsää 41,9 %, teitä 1,9 %, rakennettua maa-alaa 3,4 %, vesistöjä 2,2 % ja muuta maata 4,3 %.
Joan Lind

Joan Louise Lind Van Blom (o.s. Lind, 26. syyskuuta 1952 Long Beach, Kalifornia – 28. elokuuta 2015) oli yhdysvaltalainen soutaja ja olympiamitalisti. Lind oli ensimmäinen yhdysvaltalainen soudun naisolympiamitalisti. Hän voitti olympiahopeaa sekä yksiköstä Montrealista 1976 että perämiehellisestä nelosesta Los Angelesista 1984. Lindin aviomies John Van Blom oli myös olympiatason soutaja.
Rouva Lind Van Blom kuoli 62-vuotiaana 28. elokuuta 2015. Hän kärsi viimeiset elinvuotensa aggressiivisesta aivosyövästä ja vietti viimeiset kolme viikkoaan saattohoidossa.
The Plastic People of the Universe

Plastic People of the Universe on tšekkiläinen rock-yhtye, joka otti vaikutteita Frank Zappalta. Avantgardistinen ryhmä vastusti kommunistista hallitusta. Yhtyeen taiteellinen johtaja oli runoilija Ivan Martin Jirous. Se aloitti toimintansa keväällä 1968 ja otti nimensä Zappan Absolutely Free -albumilla olleesta kappaleesta. Tšekkoslovakiassa The Plastic People of the Universe joutui usein vainon kohteeksi kommenttiensa takia.
Bengalin nälänhätä (1943)

Bengalin nälänhätä vuonna 1943 oli yksi lukuisista nälänhädistä, joita esiintyi brittien hallitsemassa Bengalissa. Sen seurauksena arviolta 3 miljoonaa ihmistä kuoli nälkään ja aliravitsemukseen.
Taustaa.
Vuonna 1942 Japani miehitti maailman suurimman riisin viejän Burman, ja britit pelkäsivät japanilaisten hyökkäävän seuraavaksi Intiaan Bengalin kautta. Ruokaa vietiin alueelta muualle varastoihin, jotta japanilaiset eivät pääsisi siihen käsiksi. Myös veneitä takavarikoitiin paikallisilta kalastajilta, mikä osaltaan pahensi ravintotilannetta.
Taloustieteen nobelisti Amartya Senin mukaan Bengalissa ei kuitenkaan ollut pulaa riisistä vuonna 1943: riisiä oli jopa hieman enemmän kuin vuonna 1941, jolloin ei ollut nälänhätää. Tämän seurauksena viranomaisten varautuminen nälkäongelmaan oli heikkoa: näennäisesti kohtalaisen hyvän sadon jälkeen katastrofi tuli tavallaan yllätyksenä.
Senin mukaan nälänhädän pääsyyt olivat ruokapulaa koskevissa huhuissa, jotka aiheuttivat liiallista varastointia, ja sota-ajan inflaatiossa, joka teki riisivarastoista erinomaisia sijoituskohteita. Riisin hinta oli kaksinkertaistunut edellisenä vuonna, ja monien riisinviljelyyn ja armeijaan suoranaisesti liittymättömien alojen reaalipalkat olivat laskeneet kahdella kolmanneksella vuodesta 1940. Ruokaa oli tarpeeksi, mutta miljoonilla ihmisillä ei ollut rahaa ostaa sitä.
Hallinnon toimenpiteet.
Bengalin brittihallinto reagoi tilanteeseen hitaasti ja tehottomasti. He eivät suostuneet pysäyttämään riisin ja viljan vientiä Bengalista eivätkä takavarikoineet keinottelijoiden varastoja ruoan jakamiseksi köyhille. Churchill vastasi kenraalikuvernööri Wavellin avunpyyntöön kysymällä, että jos ruokaa on niin vähän, niin ”miksei Gandhi ole jo kuollut?” Lopulta vuoden 1944 puolivälissä Churchill pyysi tukea Yhdysvalloilta, mutta vastaus oli kielteinen. Tämän jälkeen brittihallitus suostui viemään 450 000 tonnia viljaa Bengaliin, ruoan hinta laski ja nälänhätä päättyi.
Bengalin nälänhätä intialaisessa kulttuurissa.
Monet taiteilijat, kirjailijat ja elokuvaohjaajat ovat yrittäneet kuvata nälänhädän mittasuhteita teoksissaan. Tunnettu bengalilainen taidemaalari Zainul Abedin oli yksi ensimmäisistä nälän dokumentoijista kuvillaan kuolleista ja kuolevista. Elokuva "Dharti Ke Lal", K. A. Abbasin esikoisohjaus vuodelta 1946, kertoo yhden perheen tarinan nälänhädän keskellä.
Satyajit Rayn ohjaama "Kaukainen jyrinä" ("Ashani Sanket") voitti Berliinin elokuvajuhlilla Kultaisen karhun vuonna 1973. Mrinal Sen on käsitellyt nälänhätää muun muassa elokuvissaan "Calcutta 71" ja "Akaler Sandhane".
Stephen Blauner

Jules Stephen ”Boom Boom” Blauner (19. syyskuuta 1933 New York, Yhdysvallat – 16. kesäkuuta 2015 Marina Del Rey, Kalifornia, Yhdysvallat) oli laulaja Bobby Darinin yhdysvaltalainen manageri ja hyvä ystävä, elokuvatuottaja ja BBS Productionsin jäsen yhdessä Bob Rafelsonin ja Bert Schneiderin kanssa.
Elämä ja ura.
Blaunerin vanhemmat olivat Eugene ja Marion Blauner. He asettuivat asumaan New Yorkiin, jossa Blauner syntyi. Hänen lapsuudenystävänsä oli Bert Schneider. He olivat erottamattomat Schneiderin kuolemaan saakka. Schneiderin isä työskenteli Columbia Picturesilla. Blauner ihaili jo nuorena Al Jolsonia, jonka tarinan hän näki 13-vuotiaana 18 kertaa ja innostui itse viihdealasta. 
Hän tutustui myös Sammy Davisiin, ja tämäkin ystävyys säilyi. Hän oli Bobby Darinin maganeri useita vuosia vuoteen 1965.
Tuottajaryhmä BBS Productionin jäsenenä hän oli mukana tuottamassa monia merkittäviä elokuvia ja ohjelmia, kuten "Easy Rider", dokumentti "Hearts and Minds", "Monkees"-sarjaa (1966), "Rajut kuviot", "Viimeinen elokuva", "Vain unelmilla on siivet", "Safe Place".
Blauner on John Goodmanin näyttelemänä henkilöhahmona Kevin Spaceyn vuonna 2004 ohjaamassa Bobby Darinin elämäkertaelokuvassa "Beyond the Sea".
Fireball (kappale)

Fireball on hard rock/heavy metal-yhtye Deep Purplen kappale vuoden 1971 "Fireball" -albumilta. Kappale on siitä erikoinen Deep Purplelta, ettei siinä ole kitarasooloa, vaan kappaleessa kuullaan ainoastaan basso- ja urkusoolot. ”Fireballin” singlen B-puolena toimi Isossa-Britanniassa kappale ”Demon's Eye” ja Yhdysvalloissa ”Anyone's Daughter”. Kummatkin b-puolen kappaleet julkaistiin niin ikään "Fireball" -albumilla.
”Fireballin” alussa kuultava ääni on peräisin ilmastointilaitteen käynnistymisestä. 
Vuonna 1996 ilmestyneellä "Fireball" -albumin 25th Anniversary Editionilla on mukana bonuskappaleena vaihtoehtoinen versio ”Fireball” -kappaleesta. Kyseessä on kokopitkä versio, jonka lopussa kuullaan myös kitarasoolo. Alkuperäisestä versiosta soolo puuttuu, koska kappale on päättynyt häivytykseen ennen sen alkua. 
Kappaleet singlellä.
A-puoli
B-puoli
Lähteet.
Rantaviivaparadoksi

Rantaviivaparadoksi on rantaviivojen pituutta koskeva epäintuitiivinen havainto, jonka mukaan rantaviivalla ei ole yksikäsitteistä mitattavissa olevaa pituutta: pituus riippuu mittaustarkkuudesta. Rantaviivaparadoksin havaitsi Lewis Fry Richardson. Benoît Mandelbrot kuvaili paradoksia artikkelissaan "How Long Is the Coast of Britain? Statistical Self-Similarity and Fractional Dimension".
Rantaviiva mitataan mittaamalla kahden pisteen välinen matka, josta jatketaan seuraavaan pisteeseen. Rantaviivan tarkka pituus riippuu siis mittauspisteiden ja mittaustarkkuuden valinnasta: jos rantaviivaa mitataan kilometrin pituisella "mittakepillä", joudutaan ohittamaan pienet mutkat, ja jos mitataan metrin pituisella mittakepillä, joudutaan ohittamaan pienien kivien aiheuttamat mutkat. Mitä tarkemmin rantaviivaa mitataan, sitä pienempiä mutkia pitää ottaa huomioon. Kolmioepäyhtälön nojalla kahden pisteen välisen janan korvaaminen murtoviivalla voi vain kasvattaa kokonaispituutta. Siten rantaviivan pituuskin yleensä kasvaa mittaustarkkuuden kasvaessa.
Usein sanotaan, että rantaviiva on fraktaali, ja että tarkkuuden kasvaessa pituus kasvaa "rajatta" eli äärettömiin. Todellisen rantaviivan mittaamisessa tulee kuitenkin vastaan aineen koostuminen atomeista; rantaviivan mittaaminen tätä pienemmässä mittakaavassa ei ole mielekästä.
Suomessa.
Suomessa rantaviivan pituudet lasketaan Ympäristökeskuksen ilmoittamissa tiedoissa Maanmittauslaitoksen peruskartasta ja maastotietokartasta. Niiden mittakaavat vaihtelevat siten että yleensä se on 1:20 000, Lapissa kuitenkin 1:50 000. Eri karttoja laskien Suomessa järvien rantaviivan pituus voi olla 171 505,38 kilometriä tai 180 988,98 kilometriä. Ilmoitettuun pituuteen vaikuttaa sekin, onko siihen laskettu mukaan saarten rantaviiva.
Jalkapallon Euroopan cupin kausi 1985–1986

Jalkapallon Euroopan cupin kausi 1985–1986 oli Euroopan cupin 31. kausi. Loppuottelu pelattiin Sevillassa, Estadio Ramón Sánchez Pizjuánilla, 7. toukokuuta 1986. Kauden mestaruuden voitti FC Steaua Bukarest.
Tulokset.
Finaali.
Euroopan cupin finaali pelattiin Estadio Ramón Sánchez Pizjuánilla, Sevillassa Espanjassa. Finaali järjestettiin stadionilla ensimmäistä kertaa.
Burkina Fason Valioliiga

Burkina Fason valioliiga on Burkina Fason jalkapallon korkein sarjataso. Sarja perustettiin vuonna 1961 ja siinä pelaa 14 joukkuetta. 
Mestarit.
"Lähde:" 
Lähteet.
Per Svartvadet

Per Eric Svartvadet (s. 17. toukokuuta 1975 Sollefteå, Ruotsi) on ruotsalainen jääkiekkoilija, joka pelasi urallaan 15 kautta Elitserien-joukkue Modossa ja voitti siellä Ruotsin-Mestaruuden 2006–2007, jolloin hänet palkittiin Ruotsin parhaalle pelaajalle myönnetyllä Guldpucken-palkinnolla. Svartvadet voitti urallaan lisäksi MM-hopeaa.
Ura.
Svartvadet on Sollefteå HK:n kasvatti, mutta hän aloitti ammattilaisuransa Modossa. Svartvadet on sittemmin edustanut joukkuetta lähes koko uransa neljänätoista kautena, mutta välille mahtuu myös neljä kautta NHL-joukkue Atlanta Thrashersin riveissä. Dallas Stars varasi hänet numerolla 139 , mutta kesällä 1999 Svartvadetin oikeudet kaupattiin uuteen NHL-joukkueeseen Atlanta Thrashersiin. Vaihdossa Stars sai kuudennen kierroksen varausvuoron. Svartvadetin ensimmäinen kausi 1999–2000 kului vielä osittain IHL-joukkue Orlando Solar Bearsissa, mutta hän sittemmin pelasi kolme seuraavaa kautta vakiinnuttaen paikkansa Thrashersissa. Parhaimmillaan Svartvadet teki tehot 10+11=21 kaudella 2000–2001. Yhteensä hän pelasi 247 NHL-ottelua tehoin 17+34=51. Jäähyminuutteja tuli 58.
Kaudella 1992–1993 Svartvadet teki Elitserien-debyyttinsä. Varsinaisella tulokaskaudellaan 1993–1994 hän voitti Elitserienin hopeaa, kuten myös kaudella 1998–1999. Svartvadet pelasi tuon jälkeen neljä kautta Pohjois-Amerikassa ja palasi Modoon kaudeksi 2003–2004. Kaudesta 2004–2005 hän on toiminut joukkueen kapteenina. Svartvadet johdatti Modon Ruotsin mestaruuteen keväällä 2007. Hän oli pudotuspelien paras pistemies ja maalintekijä tehoilla 8+10=18. Svartvadet valittiin kauden päätteeksi Elitserienin parhaaksi pelaajaksi ja Ruotsin tähdistökentälliseen.
Svartvadet ilmoitti joulukuussa 2011, että hän joutuu lopettamaan uransa Colitis ulcerosan takia. Hänen viimeiseksi peliksi jäi Modon viimeinen peli kaudella 2010–2011. Svartvadet oli lopettaessaan Modon historian eniten pelejä pelannut jääkiekkoilija.
Maajoukkue.
Svartvadet pelasi vuoden 1997 MM-kilpailuissa voittaen hopeaa. Hän voitti myös alle 20-vuotiaiden MM-hopeaa 1994 ja MM-pronssia 1995 sekä alle 18-vuotiaiden Euroopan mestaruuden 1993.
Hentokääpä

Hentokääpä ("Fuscopostia lateritia", syn. "Postia lateritia") eli hentohaprakääpä on harvinainen kääpälaji. Sen pienikokoinen lakki on aluksi valkoinen, myöhemmin tyvestä alkaen yläpinnaltaan ruskehtava. Nuorilla käävillä myös pillipinta vaihtaa koskettaessa väriään hitaasti ruosteiseksi, täysikasvuisilla käävillä pillipinta pysyy valkoisena.
Pienet pillit (2–5 millimetrillä) ovat kulmikkaita tai sokkeloisia, niiden suut ovat hieman hampaiset. Käävän kokonaispaksuus tyvestä on alle 1 mm, mallon ja pillien välillä ei ole värieroa. Itiöemä on yksivuotinen ja puoliresupinaattinen.
Hentokääpä kasvaa tyypillisesti keloutuneiden mäntyjen rungoilla vanhoissa metsissä aiheuttaen ruskolahoa. Levinneisyys on pohjoispainotteinen. Hentokääpä muistuttaa paljon tahrakääpää, mutta on pienempi. Samannäköinen ruskokääpä muuttuu kuivaessaan murenevan kovaksi, kun taas hentokääpä on sekä tuoreena että kuivana pehmeä. Hentokääpä luokitellaan silmälläpidettäväksi.
Strange Kind of Woman

Strange Kind of Woman on brittiläisen Deep Purple -yhtyeen kappale ja single vuodelta 1971. Tyylilajillisesti hard rockia edustava kappale sisältyi myös samana vuonna julkaistun "Fireball"-albumin Yhdysvaltain- ja Japanin-painoksille. ”Strange Kind of Womanista” muodostui suuri hitti, sillä se nousi Britannian singelistan kahdeksannelle sijalle. Se on samalla Deep Purplen tunnetuimpia kappaleita ja sisältyy lukuisille yhtyeen kokoelma-albumeille. 
Kappaleen tositapahtumiin perustuva tarina kertoo nuoresta naisesta, jota eräs laulusolisti Ian Gillanin ystävä tavoitteli. Lopulta hän kosi naista ja he menivät naimisiin, mutta vain kolme päivää häiden jälkeen nainen kuoli.
Alkuperäisen singlen b-puolena oli kappale ”I'm Alone”, joka ei kuulu millekään yhtyeen studioalbumeista. Se oli kuitenkin muun muassa bonuskappaleena vuonna 1996 julkaistulla "Fireball" -albumin 25th Anniversary Editionilla. 
Kappaleet singlellä.
A-puoli
B-puoli
Baldwin

Baldwin voi viitata seuraaviin asioihin:
Henkilöitä.
Johtajia.
Muita johtajia.
Englannin kielessä myös useita Baudouin- ja Balduin-nimisiä eri maiden hallitsijoita kutsutaan nimellä Baldwin.
Nilesat

Nilesat on egyptiläinen satelliittitietoliikenneoperaattori. Se perustettiin heinäkuussa 1996. Sen omistavat Egyptin radio- ja televisioliitto (40%), Arabialainen teollisuusliitto (10%), Egyptin investointiyhtiö (9%) sekä yksityishenkilöt, pankit ja muut investoijat. 
Yhtiöllä on päämaa-asema Lokakuun kuudennen päivän kaupungissa ja toinen Aleksandriassa. Maa-asemat tilattiin EADS Astriumilta. 
Nilesatilla on useita tietoliikennesatelliitteja asemassa 7 astetta läntistä pituutta. 
Nilesat 101.
Nilesat 101 laukaistiin Arine 4-raketilla 28. huhtikuuta 1998. Sen valmisti Matra Marconi Space (osa nykyistä Astriumia). Se toimii 15 vuoden ajan. 
Nilesat 102.
Nilesat 102 laukaistiin Ariane 4 raketilla 17. elokuuta 2000. Sen valmisti Matra Marconi Space.
Nilesat 103.
Nilesat 103 on liisattu Eutelsatilta syyskuussa 2005. Se on Eutelsatin Hot Bird 4, joka ajettiin uuteen asemaansa.
Nilesat 201.
Nilesat tilasi Thales Alenia Spacelta toukokuussa 2008 tämän satelliitin. Se laukaistiin 2. elokuuta 2010 Ariane 5:llä. Tämän satelliitin tarjouspyyntöön Egypti ei aikoinaan saanut yhtään tarjousta ja yhtiö joutui neuvottelemaan tilauksen vähentyneen kilpailun puitteissa.
Yu Jie

Yu Jie (s. 1973 Sichuan, Kiina) on kiinalainen menestyskirjailija. Hän on julkaissut 29 kirjaa, joista puolet manner-Kiinan ulkopuolella.
Yu on opiskellut Pekingin yliopistossa. Hänen esikoisteostaan myytiin miljoona kappaletta. Hän heräsi ihmisoikeuskysymyksiin vuoden 1987 Tiananmenin aukion tapahtumien jälkeen ja joutui 2004 mustalle listalle vaadittuaan demokraattisia uudistuksia. Tiananmenin tapahtumista hän on sanonut:
Hän on sittemmin julkaissut kirjansa Hongkongissa ja Taiwanissa, koska muualla Kiinassa kirjoja ei saa myydä. Yu allekirjoitti yhtenä ensimmäisistä Peruskirja 08:n ja on ollut perustamassa Kiinaan PEN-järjestöä. Hän kuuluu maanalaiseen kristilliseen kirkkoon. Yhdentoista vuoden vankeuteen tuomittu Liu Xiaobo on hänen hyvä ystävänsä.
Syksyllä 2010 ilmestyy Hongkongissa hänen kirjansa "Kiinalainen tähtinäyttelijä – Wen Jiabao" (ei suom.). Kiinan viranomaiset ovat yrittäneet estää kirjan julkaisemisen, koska heidän mukaansa kritiikki Weniä vastaan saattaa olla valtiollinen turvallisuusriski.
Yu on naimisissa ja hänellä on 2008 syntynyt poika. Hänen vaimonsa on menettänyt kaksi työpaikkaa miehensä toiminnan vuoksi.
Peruskirja 08

Peruskirja 08 () on julkilausuma, jonka alkujaan allekirjoitti ainakin 303 kiinalaista kulttuuri- ja tiedevaikuttajaa sekä ihmisoikeusaktivistia edistääkseen poliittisia uudistuksia ja Kiinan kansanvaltaistumista. Peruskirja 08:ssa vaadittiin ilmaisunvapautta, ihmisoikeuksien kunnioittamista, demokratiaa kuten monipuoluejärjestelmää, totuuskomissiota tutkimaan menneisyyden epäoikeudenmukaisuuksia ja julmuuksia, valtionyhtiöiden ja maan yksityistämistä ja vapaata markkinataloutta. Sittemmin peruskirjan allekirjoittajien määrä on ylittänyt 8600 (tilanne toukokuussa 2009).
Peruskirja julkaistiin Yhdistyneiden kansakuntien ihmisoikeuksien yleismaailmallisen julistuksen 60. vuosipäivänä 10. joulukuuta 2008, ja se nimettiin Peruskirja 77:n mukaan, jonka julkaisivat tšekkoslovakialaiset toisinajattelijat. Kaksi päivää ennen peruskirjan julkistamista yksi sen laatijoista, Liu Xiaobo, pidätettiin, ja 25. joulukuuta 2009 hänet tuomittiin "valtiolliseen kumoukseen yllyttämisestä" 11 vuodeksi vankeuteen. Liulle myönnettiin vuoden 2010 Nobelin rauhanpalkinto.
Peukkuli

Peukkuli ("Pnoepyga albiventer") eli aiemmalta nimeltään töpötimali on Etelä-Aasiassa tavattava peukkuleihin kuuluva varpuslintu.
Koko ja ulkonäkö.
Kooltaan peukkuli on noin 10 cm. Rakenteeltaan se on tukeva ja lähes pyrstötön. Lajista on kaksi värimuotoa, tumma ja vaalea. Tumman muodon selkä ja pää ovat väriltään tumman ruskeat. Vatsa ja rinta ovat kellertävät ja niissä on mustia suomumaisia kuvioita. Vaalea muoto eroaa tummasta muodosta valkoisen rintansa ja vatsansa perusteella. Peukkulikoiras ja -naaras ovat ulkonäöltään samanlaisia. Nuoret linnut ovat selästään aikuisia vaaleampia ja vatsassa ja rinnassa on tummia laikkuja. Peukkuli muistuttaa ulkonäöltään huomattavasti pikkupeukkulia ("Pnoepyga pusilla"), mutta on sitä hieman kookkaampi.
Levinneisyys ja elinympäristö.
Peukkulia tavataan Intiassa, Nepalissa, Bhutanissa, Myanmarissa ja Vietnamissa. Linnun elinympäristöä ovat metsien aluskerroksen sammalikot, pensaikkometsät ja bambuviidakot. Peukkulin elinympäristöt sijaitsevat 275–4 000 metrin korkeudella merenpinnasta. Peukkulit muuttavat talveksi alempana kasvaviin metsiin.
Elintavat.
Peukkuli on taitava piileskelijä ja usein vaikea huomata. Laji syö hyönteisiä ja siemeniä, joita se etsii sammalikon joukosta. Linnun pesimäkausi kestää toukokuulta kesäkuulle. Peukkuli rakentaa kuppimaisen sammalpesänsä sammaleisen kiven viereen tai sammaloituneeseen puunrunkoon. Naaras munii kolmesta viiteen valkoista punaruskeapilkullista munaa.
Palokankeskus

Palokankeskus on Jyväskylässä Mannisenmäellä sijaitseva kaupallinen keskittymä, johon kuuluu Prisma, K-Citymarket, Rusta, K-Rauta ja Kotikeskus, jossa on muun muassa Asko, Sotka ja Kärkkäinen. Keskuksessa toimii myös useita muita liikkeitä, kuten Dressmann, Osuuspankki, Kultajousi, CM Hiustalo, Caffitella, Jesper Junior, Marimekko, Iittala Outlet, Zizzi, Jalka- ja kauneushoitola Bellissima, Sinelli, Kotipizza Wilimanni ja Osuuspankki. Prisma tuli keskukseen Euromarketin tilalle. Tämän jälkeen keskukseen rakennettiin Citymarketin rakennus, joka valmistui huhtikuussa 2011.
Jos keskittymään lasketaan mukaan myös valtatien toisella puolella olevat ABC-liikennemyymälä Palokka , keskittymän pinta-ala on yli seitsemän hehtaaria.
Broken Bells

Broken Bells on yhdysvaltalainen indierock -yhtye. Sen jäseniä ovat The Shins -yhtyeen laulaja-kitaristi James Mercer ja Danger Mousena paremmin tunnettu Brian Burton, joka on vaikuttanut myös Gnarls Barkleyssä ja monien artistien tuottajana. Yhtye tekee musiikkia kahden miehen voimin, mutta kiertueella on mukana suurempi orkesteri.
Mercer ja Burton tapasivat ensimmäisen kerran Roskilde-festivaaleilla vuonna 2004, mutta varsinaisesti yhteistyö alkoi vasta keväällä 2008. Yhtyeen nimeä kantava debyyttalbumi julkaistiin 9. maaliskuuta 2010 Columbia Recordsilla. Viimeisin julkaisu on "Meyrin Fields" EP, joka ilmestyi 29. maaliskuuta 2011. Yhtye on myös kaavaillut uutta studioalbumia.
Yhtyeen ensiesiintyminen Suomessa oli Flow-festivaaleilla elokuussa 2010.
Ridvanin puutarha

Ridvanin puutarha (kirjaimellisesti suomeksi ”Paratiisin puutarha”) oli Irakissa Tigrisjoen varrella lähellä Bagdadia sijainnut puutarha. Bahai-uskonto pitää puutarhan paikkaa pyhänä, sillä heidän mukaansa perustajaprofeetta Baha’ullah viipyi paikalla 12 päivää, 21. huhtikuuta – 2. toukokuuta 1863. Tällöin osmanit olivat karkottaneet Baha’ullahin Bagdadista, mutta hän ei ollut vielä aloittanut matkaansa Istanbuliin. Bahaiden mukaan Baha’ullah sai jumalallisen ilmestyksen, jonka mukaan hän oli Babin mainitsema ”Se, jonka Jumala tuo esiin”. Hänen väitetään kertoneen asiasta lähipiirille samana vuonna, mutta julkinen ilmoitus tuli vasta kolme vuotta myöhemmin.
Baha’ullah ilmoitti jumalallisesta ilmoituksestaan julkisesti vuonna 1866. Hänen ilmoituksen jälkeen liike hajosi kolmeen osaan: enemmistön Baha’ullahin kannattajiin, vähemmistön Subh-i azalin kannattajiin (azalit) sekä neutraaleihin (bayanit). Viimeksi mainittu hajosi pian. Bahait ja azalit joutuivat pysymään viranomaisten vuoksi Edirnessä vuoteen 1868 asti. Tällöin valtaosa bahaista siirrettiin Akkoon, kun vastaavasti azalit siirrettiin Kyprokselle.
Nykyisin bahait viettävät vuosittaista kaksitoista päiväistä Ridvan-juhlaa. Ridvanin puutarhan paikalla sijaitsee nykyään sairaala.
Danger Mouse

Danger Mouse (oikealta nimeltään Brian Joseph Burton, s. 29. heinäkuuta 1977 White Plains, New York) on yhdysvaltalainen muusikko ja tuottaja. Hän on toinen Gnarls Barkleyn ja Broken Bellsin jäsenistä.
Vuosina 2001–2004 Burton asui Isossa-Britanniassa, missä hän levytti Lex Recordsille. Hän nousi tunnetuksi vuonna 2004 "The Grey Album" -mash-upin myötä. Levyllä hän yhdisteli a cappella-versioita Jay-Z:n "The Black Albumin" kappaleista ja instrumentaaleja The Beatlesien levyltä "The White Album".
Hän on myös toiminut tuottajana muun muassa Gorillazin levyllä "Demon Days" (2005), Beckin levyllä "Modern Guilt" (2008) ja The Black Keysin levyillä "Attack &amp; Release" (2008), "Brothers" (2010) ja "El Camino" (2011). Lisäksi hän on tehnyt kaksi levyä yhdessä hip hop -artisti MF Doomin kanssa vuosina 2005 ja 2006. Yhteistyössä heidät tunnettiin nimellä Danger Doom.
16. toukokuuta 2011 Danger Mouse julkaisi italialaisen säveltäjä Daniele Luppin kanssa levyn nimeltä "Rome". Spagettiwesternien innoittaman levyn tekeminen kesti viisi vuotta. Levyllä laulavat Jack White ja Norah Jones.
Danger Mouse voitti 13. helmikuuta 2011 Vuoden tuottajan Grammy-palkinnon työstään Black Keysin "Brothers"-levyllä, omasta Broken Bells -projektistaan ja Sparklehorse-yhtyeen kanssa tekemästään levystä "Dark Night of the Soul".
Hud – Lännen kapinallinen

Hud – Lännen kapinallinen ("Hud") on Martin Rittin ohjaama elokuva vuodelta 1963, pääosaa esitti Paul Newman. Patricia Neal sai elokuvasta parhaan naispääosan Oscarin ja BAFTAn.
Elokuva kertoo texasilaisen karjatilanomistajan (Melvyn Douglas) ja hänen vastuuttomalta vaikuttavan poikansa Hudin (Paul Newman) yhteentörmäyksestä. Hud ryyppää, ajelee Cadillacillaan ja liehittelee naimisissa olevia naisia. Kun tilan karjasta löydetään suu- ja sorkkatautia, Hud haluaisi myydä eläimet vaivihkaa pois ennen kuin tieto tartunnasta leviää.
"The New York Timesin" kriitikot valitsivat "Hudin" vuonna 2004 yhdeksi kaikkien aikojen tuhannesta parhaasta elokuvasta maailmassa.
Alameda Times-Star

Alameda Times-Star on Alamedan kaupungissa Kaliforniassa ilmestyvä sanomalehti. Sen nykyinen omistaja on MediaNews Group, joka osti lehden vuonna 1986.
"Alameda Times-Star" syntyi kahden paikallisen sanomalehden, "The Times" ja "The Star" yhdistyttyä 1930-luvulla.
Shigeo Arai

Shigeo Arai (; 8. elokuuta 1916 Shizuoka – 19. heinäkuuta 1944 Myanmar) oli japanilainen uimari ja olympiavoittaja. Hän voitti urallaan kaksi olympiamitalia, kultaa 4 × 200 metrin vapaauintiviestistä Berliinin olympialaisissa 1936 ja pronssia 100 metrin vapaauinnista samoissa kisoissa. 
Arai kaatui Myanmarin alueella toisessa maailmansodassa vuonna 1944.
Kuopion satama

Kuopion satama (LOCODE: FI KUO) viittaa yleensä Kuopion Vahtivuoren kaupunginosassa toimivan Kuopion matkustajasataman ja satama-alueen seudun palvelujen yhteisnimitykseen. Rahtilaivaliikenne Kuopioon tapahtuu Haapaniemen kaupunginosassa sijaitsevan Kuopion rahtisataman eli Kumpusaaren syväsataman kautta; rahtisatama sijaitsee matkustajasatamasta noin kaksi kilometriä lounaaseen. Laajassa merkityksessään Kuopion satama viittaa sekä matkustaja- että rahtisatamiin oheistoimintoineen. 
Kuopion matkustajasatama on henkilöliikenteessä Vuoksen vesistön ja Järvi-Suomen vilkkain satama. Siellä toimii monta risteily-yritystä ja ravintolaa. Lisäksi satamatorilla on myyntikojuja. Kuopion viinijuhlat järjestetään tällä torilla.
Matkustjasataman seutu on eräs kesäisen Kuopion matkailutoiminnan keskuksia Kuopion torin ohella. Satama täyttyy usein Kallavettä ihailevista kävelijöistä, torikauppiaista, terassilla ruokailijoista sekä risteilylle menijöistä.